ทรัพย์ศรีไทยเข้าอุ้ม "ทิพ"
ทรัพย์ศรีไทย ซื้อแบรนด์ &#8220;ทิพ&#8221; หลังประสบปัญหาหนัก หนี้กว่า 1,400 ล้าน เตรียมเข้าฟื้นฟูกิจการ พร้อมขยายสู่ธุรกิจพลังงาน
4 มี.ค. 2553

ทรัพย์ศรีไทย ซื้อแบรนด์ “ทิพ” หลังประสบปัญหาหนัก หนี้กว่า 1,400 ล้าน เตรียมเข้าฟื้นฟูกิจการ พร้อมขยายสู่ธุรกิจพลังงาน
นายสัมฤทธิ์ ตันติดิลกกุล กรรมการผู้จัดการ บริษัท ทรัพย์ศรีไทย ผู้ประกอบธุรกิจคลังสินค้า กล่าวว่า ได้เข้าร่วมลงนามในสัญญาปรับปรุงโครงสร้างหนี้ระหว่างบริษัท อุตสาหกรรมวิวัฒน์ เจ้าของผลิตภัณฑ์น้ำมันพืช “ทิพ” และธนาคารกรุงไทย และนำบริษัทเข้าสู่กระบวนการฟื้นฟูกิจการ นอกจากนี้ ยังได้ซื้อสิทธิในเครื่องหมายการค้า อีก 11 เครื่องหมาย ของผลิตภัณฑ์ทิพ อาทิ ทิพ WISE เป็นต้น
สำหรับขั้นตอนจากนี้ บริษัทฯจะนำเข้าที่ประชุมบอร์ดเพื่ออนุมัติแผนฟื้นฟูกิจการทิพ โดยเบื้องต้นบริษัทฯจะว่าจ้างบริษัท อุตสาหกรรมวิวัฒน์ผลิตและจำหน่ายน้ำมันพืชทิพต่อไป จนแผนฟื้นฟูกิจการเรียบร้อย ซึ่งคาดว่ากระบวนการจะแล้วเสร็จภายในปีนี้
ทั้งนี้ น้ำมันพืชทิพ ถือเป็นแบรนด์ที่อยู่ในตลาดมานาน 40-50 ปี มียอดขายสูงสุดถึง 3,000 ล้านบาทต่อปี การประสบปัญหาของทิพ เกิดขึ้นในปี 2547 ที่ใช้เงินกู้เพื่อประกอบธุรกิจจากธนาคารบีบีซี และนำมาซื้อถั่วเหลืองสต็อกไว้จำนวนมาก เมื่อธนาคารล้ม จึงไม่มีเงินทุนหมุนเวียน และต้องแบกภาระดอกเบี้ยกว่า 100-200 ล้านบาท ทำให้ช่วง 4-5 ปี หลังขาดเงินในการดำเนินกิจการ ทำให้ส่วนแบ่งการตลาดที่เคยมีถึง 50% ลดลงเหลือ 7% จากตลาดรวมน้ำมันพืช มูลค่ากว่า 1 หมื่นล้านบาท